Angelique se ekskêrel vandag in hofChristopher (Stoffie) Watson en Angelique Fourie (Foto: Mike Bolhuis, Facebook) Die vermoorde Angelique Fourie (27) se ekskêrel sal na verwagting Donderdag in die hof verskyn in verband met haar moord. Volgens sers. Valencia Koma, polisiewoordvoerder, sal Christopher (Stoffie) Graham Watson in die landdroshof in Secunda, Mpumalanga, verskyn. Watson het Dinsdagoggend homself by die Norkem Park-polisiestasie in Kempton Park oorgegee. Dit is ’n dag nadat Fourie se bebloede liggaam in haar meenthuis in die Terra Nova-kompleks in Trichardt, Mpumalanga, gevind is. Fourie se pa, Awie Fourie, het op Facebook geskryf hoe hartgebroke hy oor sy dogter se dood is. “Ek sal veg tot die dood vir geregtigheid vir jou, my kind,” het Awie geskryf. Volgens Koma is die polisie Maandag omstreeks 23:00 saam met die brandweer en nooddienste na haar huis ontbied. Volgens haar is ’n vullisdrom in die kombuis aan die brand gesteek. “Daar was bloed in die kombuis. Fourie is in ’n plas bloed op die badkamervloer aangetref. Sy het ’n oop wond aan haar nek gehad,” sê Koma. “Paramedici het haar op die toneel dood verklaar.” Die polisie is Maandag ingelig dat Fourie se dogter by familie in Secunda afgelaai is. “’n Nadoodse oorsaak sal gedoen word die oorsaak van Fourie se dood te bepaal.”